শেষ ষোলোয় বিশ্বকাপ দৌড় শেষ হয়ে গিয়েছে  আর্জেন্টিনার। নীল-সাদা জার্সিধারীদের কোচ হর্হে সাম্পাওলি এখনও বেঁচে রয়েছেন। বলা ভাল, তিনি লাইফলাইন পেয়েছেন। জুলাইয়ের শেষের দিকে তাঁর ভাগ্য জানা যাবে। সাম্পাওলিকে নিয়ে আবারও বসবেন আর্জেন্টাইন ফুটবল ফেডারেশনের কর্তারা। 

এই বিষয়ে অন্যান্য খবর

কিছুতেই থামানো যাচ্ছে না মারাদোনাকে। এবার পড়েছেন ফ্রান্সকে নিয়ে
বাজি হারল ছেলে। চেনা বিদেশির পক্ষ নিলেন নবাব 


আর্জেন্টাইন ফুটবল সংস্থার প্রেসিডেন্ট ক্লদিও তাপিয়া এবং ভাইস প্রেসিডেন্ট ড্যানিয়েল অ্যানজেলিসি সোমবার সাম্পাওলির সঙ্গে সাক্ষাৎ করেন। এবং সেখানেই স্থির হয় শেষ ষোলো থেকে আর্জেন্টিনা বিদায় নিলেও সাম্পাওলির চাকরি এখনই যাচ্ছে না। দেওয়াললিখন স্পষ্ট। তাঁর চাকরি যে যাচ্ছে না, তার ইঙ্গিত পাওয়া গিয়েছে। আর্জেন্টিনার অনূর্ধ্ব ২০ দলের দায়িত্ব দেওয়া হয়েছে তাঁকে। সাম্পাওলির সতীর্থ  চাকরি ছেড়ে দিয়েছেন। ফলে অনূর্ধ্ব ২০ দলের দায়িত্ব এসে পড়েছে সাম্পাওলির উপরে।  
ফ্রান্সের কাছ  হেরে বিশ্বকাপ থেকে বিদায় নেওয়ার অব্যবহিত পরেই রটে  যায় সাম্পাওলির চাকরি যাচ্ছে। থুড়ি, বলা ভাল ক্রোয়েশিয়ার কাছে হারের পরেই সাম্পাওলিকে নিয়ে আলোচনা তুঙ্গে ওঠে। খবর প্রকাশিত হয়, ড্রেসিং রুমের সমর্থন হারিয়েছেন সাম্পাওলি। নাইজেরিয়ার বিরুদ্ধে দল তৈরি করেছেন হ্যাভিয়া মাসচেরানো। এমনকী ম্যাচ চলাকালীন মেসির কাছে আর্জেন্টাইন কোচ জানতে চান, আগুয়েরোকে নামানো হবে কিনা। 
এ হেন সাম্পাওলিকে আরও একটা লাইফলাইন দেওয়া হয়েছে। জুলাইয়ের ২৮ তারিখ থেকে শুরু হচ্ছে অনূর্ধ্ব ২০ দলের টুর্নামেন্ট। চলবে ৭ অগস্ট পর্যন্ত। জুলাইয়ের শেষে আবারও সাম্পাওলির পারফরম্যান্স নিয়ে বসবেন আর্জেন্টিনা ফুটবল সংস্থার কর্তারা। তবে দেওয়াল লিখন স্পষ্ট সাম্পাওলি থেকে যাচ্ছেন। তাঁর হাতেই থাকবে আর্জেন্টিনা দলের রিমোট কন্ট্রোল।